« In nomine sancte et individue Trinitatis , ego Zacharias , Dei gratia , Carnotensis ecclesie decanus , et totus ejusdem ecclesie conventus , omnibus tam futuris quam presentibus notum fieri volumus quod abbas Odo et ceteri fratres capituli Majoris-Monasterii , per aliquot monachos suos , rogaverunt nos ut permitteremus fieri burgum in vineis suis que erant ad Esparras , ex duobus lateribus terminate viis publicis , ex tercio vineis vicedomini , ex quarto mansiunculis ipsius civitatis que sunt in parrochia Sancti-Saturnini . De quibus vineis reddebatur annuatim nobis vini decima , et pro quibusdam domibus que ibidem fuerant edificate et unus terciolus vini , et insuper de totis vineis census quatuor solidorum et xi denariorum , preter quos etiam duos solidos calumpniabamus quos se nobis debere negabant . Hac igitur eorum peticione audita , duximus nos assensuros si debitam vini decimam et terciolum et predictum censum nobis convenienter componerent . Qui , habito consilio et considerata equilibritate , pepigerunt se nobis , in octobri , infra octabas sancti Remigii , singulis annis , in perpetuum reddituros xl solidos de censu ejusdem burgi , nisi si casu aliquo dictus burgus , aut totus aut dimidius , destruatur . Quod si dimidius ita destruatur ut inde nullum habeant censum , de superstite dimidio reddent xx solidos ; de destructo , non antiquum censum et decimam eorum que in solo nascentur : si autem totus ita destruatur ut inde nullum habeant censum , nichil reddent nisi antiquum censum et decimam . Quocienscumque vero post destructionem aut totus aut plusquam dimidius reedificabitur , aut si non usque ad dimidium destruatur predictum censum xl semper integre reddent . Quod si predicto termino predicte pactionis censum non solverent , censualis emendationis lege restituent . Debita vero parrochialia ecclesie nostre de Sancto-Saturnino ab habitatoribus predicti burgi solventur . Hanc pactionem , nobis presentibus , in capitulo nostro , fecerunt missi ab Odone abbate et ceteris fratribus Majoris-Monasterii , et litteras assensus eorum cum bulla pre manibus habentes : Gaubertus , prior Sancti-Martini ; Girardus , prior de Castroduno ; Garnerus , prior de Sparnone ; Garnerus , prior de Coma ; Gaufridus , pannetarius . Quibus presentibus , ut facerent burgum , et censum et vendiciones preter primas quiete haberent , concessimus et concedimus , salva nobis in perpetuum predicta pactione xl solidorum . Ego Zacharias , decanus , subscripsi . Ego Salomon , cantor , subscripsi . Ego Hugo , succentor , subscripsi . Ego Goslenus , prepositus , subscripsi . Ego Henricus , prepositus , subscripsi . Ex parte nostra interfuerunt : Ansgerius , archidiaconus ; Droco , archidiaconus ; Galterus , presbiter ; Petrus , presbiter ; Guido , diaconus ; Guillemus Muniarii ; Gervasius , major , Alcherius , filius Aloni . Ex parte illorum interfuerunt : Paganus , major ; Galterus Hurez ; Radulfus de Humbleres ; Gaufridus Cantus ; item Goslenus , presbiter ; Lambertus , presbiter ; Raynaldus , presbiter ; Paganus , diaconus ; Hugo , diaconus ; Guillelmus , diaconus ; Symon , subdiaconus ; Herbertus , subdiaconus . Datum Carnoti , in capitulo Sancte Marie , per manum Gisleberti cancellarii , iiiiº kalendas marcii , anno ab incarnatione MºCºXXXºIIIº . »